Nelspruit-bedrog: Sewende familielid vasJaco Meintjies. (Foto: Verskaf) Die sewende verdagte in die Nelspruit-bedrogsaak waarin ŉ boekhouer van dié stad en haar familie bedrog van miljoene rande gepleeg het, is Maandag vasgetrek. Die Valke in Mpumalanga het Jaco Meintjies (45) Maandag vasgetrek en hy het dadelik in die Nelspruit-landdroshof verskyn op aanklag van bedrog. “Meintjies is op borgtog van R3 000 vrygelaat en sal by die ses ander verdagtes, almal familielede, aansluit wanneer die verhoor op 5, 6 en 7 Maart plaasvind,” het kapt. Dineo Lucy Sekgotodi, polisiewoordvoerder in Mpumalanga gesê. Carol Ann Avent (46) en haar vyf medebeskuldigdes, Lucy Andrea du Preez (50), John Avent (53), Piet Albertus Meintjies (36), Maria Antoinette le Roux (49) en Kerry Anne Avent (31), is almal in Oktober 2019 in hegtenis geneem in verband met R11,5 miljoen se bedrog. Die geld is glo tussen 2011 en 2016 gesteel by ŉ onderneming waar Carol Ann Avent as boekhouer gewerk het. Maroela Media het vroeër berig Carol Ann is ná haar inhegtenisneming van 1 150 bedrogklagte aangekla en op borgtog van R5 000 vrygelaat. Sy het intussen skuldig gepleit, is skuldig bevind en die saak teen haar is tot November uitgestel. Die vyf ander verdagtes was glo die begunstigdes van die geld, wat in onderskeie rekeninge inbetaal is. Hulle het almal reeds in die landdroshof in Mbombela verskyn en is op borgtog van R3 000 elk vrygelaat.